《探春慢 腊梅花》
清代·陆蓉佩

绛蜡凝黄，琼枝缀蕊，一夜微香初逗。月冷云封，霜欺雪压，刚是峭寒时候。

几度临风看，怎玉骨、这番消瘦。绮窗纸帐轻笼，殷勤珍护知否。

独鹤也应闲守，想皓腕轻攀，冷香盈袖。伴我孤吟，一般清绝，不许春风吹逗。

忍记年时，红紫零落，那堪回首。插向铜瓶，岁寒标格如旧。

作者简介：陆蓉佩，阳湖人，陆鼎晋女。同邑赵念植聘室，念植亡过门守贞。